- Mak
- ←
- 5
- →

5
Apan Me Airapu Kukaeba Gumbewa Iesu Warinamne
1 Mu at Gerasa me poeman gambenwa dauwag amiya. 2 Iesu wa kweg dauwag onnewa, apan me airapu kukaeba gumbewa me nuntosatan oya babat apa uwane. 3 Apan mame babat apa vinivi. Bira da oma den ane tupe, aiyan murapeba sein gumbe tuya go oma den ane. 4 Kuiyawa me kapet go aiyan murapeba sein gumbe naniwa ge amawa evedni tueme, megara me aiyan murapeba sein gomiyane sira kapet me amawa tuiyawa gomiyane. Bira da yusipama onan me aug baraupe aikpe. 5 Meoya kum ge aram yampot apa ge tui gumbe me it awau epam membovit an gumbe ingan toivi.
6 Me Iesu asipa painau yaunewa, me kintog namive aig konive yune. 7 ✡ Mak 1:24Me kwat kuiyaven wane, “Ge nu gunup divi amon, Iesu, God Painauvitwa Usiwa? God namive agi wa. Ge dawai den nega!” 8 Kuiyawa Iesu me gumbe wane, “Ge airapu kukaeba, apan mame gumbe dauwa!”
9 Iesu me gumbe singui wane, “Ge ivugwa anin?” Garawa wane, “Ne ivunwa me Riijon, kuiyawa nu aboit.” 10 Sira me Iesu gumbe nun wa ge wa ane, at mame apa den tepe ampe.
11 Bui obiren koni tui gambenwa apa mo muneme. 12 Me airapu Iesu gumbe nun wane, “Tenuna anta bui danowo, bainda wa, anta bui danowo unikta.” 13 Me gumbo bainda wane, sira meve airapu kukaeba uwag dauwaya bui danowo amiya. Bui undag 2,000 mina, erai wareg aigeg awau apa nonowa naya boriruwaya.
14 Iyayapan mu bui amaremewa kintog amog at kokawa ge at gwetoimu apa mame dirumiyawa, iyayapan dauwag divi aninin anewa yautan onamiya. 15 Mu Iesu gumbe onamiyawa, mu yauya apan me danave airapu kukaeba obiren dadi* Baiboru danave tenewa me Riijon. Natawa me mut igiyawa kuiya da. Me danave mut igiyawa 6,000 mina wakeya. wakeyawa. Me wape enne, kuiyawa oraiminavit gumbe yan wakene. Mu a aya. 16 Mu me yauyawa iyayapan gumbo dirumiya apan me airapu kukaeba pannewa gumbe anin ane, sira dirumiya bui gumbo anin anewa gaibu. 17 Meve iyayapan amatog Iesu dig waya at muma kweg aipe.
18 Iesu amatog wa avig aiviwa, apan me airapu kukaeba pannewa uwag wane ne gaibu anta. 19 Iesu me bainda den wane, sira wane, “Vesin ud munan taig aga, diruma Ayapan anintom ge gungap ane sira ano gennewa.” 20 Meoya apan me at Dekaporis gumbe aike amatog dirumne Iesu anintom menan ane. Meve iyayapan undag anog teraya.
Otau Boanewa Ge Vesin Yuwaranewa
21 Iesu sira wa gumbe awau gambenwa ainewa, iyayapan obiren Iesu gumbe agoniyaya. Me awau visive wakenewa, 22 sinagogu† Me Ju nun gweyawa mina. amaraivi abnawa da, iviwa Jairos, asime uwane. Iesu yaunewa me amave aigne, 23 Iesu gumbe nun wa ge wane, “Ne gwaitanwa kudnausiren me boaivi. Garawapa onakpa ge nanigwa gumbe baraupa, me aninapa inaig wakepa.” 24 Meoya Iesu me gaibu amiyawa, iyayapan obiren amave amog birorot empaniya. 25 Vesin da me bairawan 12 danave ganigani wariviwa asimeve wakene. 26 Doketa obiren yauya megara den warinamiya danadawai kokavit me aune. Sira dividivi meuma undag gumbe wakenewa mumbodne, go inai den aune yuwat koka ande wakene. 27 Me Iesu oya veme anonewa, me on iyayapan yapowo yoig daieven wapeyawa yumne. 28 Kuiyawa me anone, “Wapeyawa yumpna ipewa, ne inaigitna.” 29 Tatevit me ganigani wariviwa gomane. Me uiwa danave demtawa aune dawai onanane.
30 ✡ Ruk 6:19Iesu tatevit anone me yusiwa me gumbe dauwag aine. Me iyayapan yapowo birorot yavivi dirumne, “Bira ne wape yumne?”
31 Aigowawa meuma garawa waya, “Ge yavege iyayapan agoniyag ge manageme, ge singui divi oya vegan, ‘Bira ne yumnedne?’ ”
32 Iesu me bira ane yawatan oya di birorot yavivi. 33 Meve vesin me aninin me gumbe matadne yaug anone. Daramipam uwake Iesu amave aigne natawa undag dirum wane. 34 ✡ Mak 10:52; Ruk 7:50; 17:19Iesu dig wane, “Gwaitanwa! Anotumat geuma warinam genne. Yum gumbe aga, dawai geuma auegewa onanane.”
35 Iesu gae ande waiviwa, iyayapan upeba Jairos me sinagogu amaraivi abnawa gweyawa apa uwag waya, “Ge gwaitagwa me boane. Divi oya toewanewan gumbe wayug wayug ege?”
36 Iesu gae muma veme anonewa, sinagogu amaraivi abnawa gumbe wane, “A den a. Di anotumat a.”
37 Me den bainda wane bira da gaibu amave aipe. Pita, Jemus ge Jon me Jemus gwaneba mu mukut. 38 Mu sinagogu amaraivi abnawa gweyawa meuma uwayawa, Iesu yawamne mu danadawai gumbe iruveme sira it aen gaibu veme. 39 Me aig unig dirumne, “Divi oya ye wayug wayug ge it aen venan? Ud den boane, me di kubvinivi.” 40 Mu Iesu gumbe towaya. Namu Iesu iyayapan undag bog tene dauwag amiya, ivi ud mamawa inawa ge me aigowawa mu me gaibu tam ud ampa wakenewa me unig aine. 41 ✡ Ruk 7:14Me ud nanive aug dig wane, “Tarisa kum!” (Me natawa, “Otau, genan veni, wan yoiya!”) 42 Tatevit otau wan yoig birorot aine. (Me bairawan 12 onanane.) Mu mame gumbe tet kokavit aya. 43 Iesu gwangwan kokavit munne bira da mame den wape anope. Me dirumne nakwai da otau wampe nape.

- Mak
- ←
- 5
- →

✡5:7: Mak 1:24

*5:15: Baiboru danave tenewa me Riijon. Natawa me mut igiyawa kuiya da. Me danave mut igiyawa 6,000 mina wakeya.

†5:22: Me Ju nun gweyawa mina.

✡5:30: Ruk 6:19

✡5:34: Mak 10:52; Ruk 7:50; 17:19

✡5:41: Ruk 7:14

© 2011 WBT