- 2 Timoti
- ←
- 2
- →

2
1 Meoya ge utunwa, God anoano oraiwa me Keriso Iesu danave wakenewa gumbe yutugwa auwa. 2 Yangowo yauyawa namuwo ne veniwa anoana. Ge anotumat yaigipama igiyawa mu oma ane iyayapan toewan mumpewa gumbo me muna. 3 ✡ 2Ti 1:8Keriso Iesu mut abnawa mina ge ne gaibu edawai auta. 4 Mut abnawa nau aiviwa, me divi da den aivi kum evedni inaiinai meuma gumbe. Me meib aiviwa, mut amaraivi abnawa me tamnewa degadega ape. 5 ✡ 2Ti 4:8Sira bira da me kae apewa, me gwangwan gumbe kae atanit di. Me meib den apewa oma den ane keret me kae aune abnawa oya me aupe. 6 ✡ 1Ko 9:7Piyu nauwawa aivi abnawa me nau yaigipamit apewa, natawa uwapewa, me namu tampe. 7 Ne divi veniwa ge yaimoyai anoa. Ayapan yusiwa gempe dividivi undag yaug anotan oya.
8 ✡ Rom 1:3; 1Ko 15:4Iesu Keriso me Devid dam meuma yaig onamiyawa gumbe yaine, bo igiyawa gumbo sira yoine. Me oya kum evedni anoigima. Mame me gae neuma oraiwa. 9 ✡ Epe 3:1,13; Pir 1:12-14Ne gae oraiwa oya edawai aueni, sira ne aiyan murapeba sein gumbe tunegiya apan kukaeba mina. Megara God gaiyawa mina den ane tupe. 10 Meoya dividivi undag aug nikieni iyayapan wagomiyayawa munan. Me mu waita Keriso Iesu danave wakenewa me eyawa yaibobot gumbe autanwa oya.
11 ✡ 2Ko 4:11Gae mame natawa di waivi.
“Nu me gaibu bo atuwa, wanampa me gaibu waketa.
12 ✡ Mat 10:33Uunwa niki aigimtawa, ivi me gaibu amaraigimta.
Nu me topai atawa, me nu topai numpe.
13 ✡ Rom 3:3-4; Tai 1:2Nu anotumat kusi, megara me anotumat meuma kokavit.
Kuiyawa me oma den ane me membo topai ape.”
Nau Eme Igiyawa God Bainda Wanewa
14 ✡ 1Ti 6:4; Tai 3:9Dividivi mame oya sira wag diruma anope. God namive ge yusipamit wag diruma, gae me waita onan sira iyayapan anoemewa tam wakukampewa oya diguragut den aigimpe. 15 ✡ 1Ti 4:6Ge nau geuma oraiwa gumbe wakeigima, sira nau abnawa me ubmam den ag natawa gaiyawa oya opata taibe waiviwa me gumbe wakeigima. Ge gembovit God gumbe puyo yaimoyai a. 16 ✡ 1Ti 4:7Gae me anoano ugaugaeba ayun wara. Kuiyawa iyayapan mu me gumbe inaiinai oraiwa God namive den ape sira egave ape. 17 ✡ 1Ti 1:20Gae muma vemewa me matai kamot iviwa kansa mina wateteyampe. Yapowo Aimenaeus ge Piretas wakeya. 18 Mu gae natawa gumbe a amiya, mu waya sira inainewa wait uwane. Mu iyayapan upeba anotumat muma aug tobiyaya. 19 ✡ Nam 16:5; Ais 52:11; Jon 10:14; 1Ko 8:3Megara God nium meumawa yaigipama wakene, sira gae mamaib tenewa, “Ayapan yaug anone iyayapan me meumawa,” sira, “Apan me Ayapan iviwa auwaiviwa me kukaeba yankwem ube aga.”
20 Gwe koka danave, gooru ge siruva irutawa wakeya, sira yoma ge piyu irut waramiyawa gaibu wakeya. Upeba me garawa kokavitwa oya, sira upeba me garawa kusikarenwa oya. 21 Meoya da bira me membovit waribiyag ube aipewa, me matai irut mina me garawa kokavitwa oya. Me iyakaisiyapama sira kokawa meuma gumbe oraivitwa sira dividivi undag gumbo oraivitwa ape.
22 ✡ 1Ti 6:11Meoya ge iyayapan uinantaraki anoanowawa muma yankweg siwavit aga, sira ano oraiwa, anotumat, baigan ge yum gumbe aga, nonewa esinewa gumbe Ayapan auvemewa igiyawa gaibu. 23 ✡ 1Ti 4:7Dividivi kuiya onanwa ge warago diguragut yankweya, kuiyawa ge yaug anoana mu diguragut emewa. 24 Ayapan nauwawa aivi abnawa den diguragut aigimpe. Megara ge iyayapan gumbo baigan amunigima, toyau munigima, ugwa nikiaigima. 25 Bainda den veme igiyawa ge nonegwa oraiwa gumbe iyaiyai toewamuna. Anten God ape mu nonowa biroriyape, sira mu natawa yaug anope. 26 Meoya anten iyayapan upeba mu Seitan tamnewa mu mumbovit inaimutpe, sira Seitan nama meuma gumbe dauwag a ampe.

- 2 Timoti
- ←
- 2
- →

✡2:3: 2Ti 1:8

✡2:5: 2Ti 4:8

✡2:6: 1Ko 9:7

✡2:8: Rom 1:3; 1Ko 15:4

✡2:9: Epe 3:1,13; Pir 1:12-14

✡2:11: 2Ko 4:11

✡2:12: Mat 10:33

✡2:13: Rom 3:3-4; Tai 1:2

✡2:14: 1Ti 6:4; Tai 3:9

✡2:15: 1Ti 4:6

✡2:16: 1Ti 4:7

✡2:17: 1Ti 1:20

✡2:19: Nam 16:5; Ais 52:11; Jon 10:14; 1Ko 8:3

✡2:22: 1Ti 6:11

✡2:23: 1Ti 4:7

© 2011 WBT