- Ruk
- ←
- 17
- →

17
Kukaeba, Anotumat, Dividivi Atanwa
1 Iesu aigowawa gumbo wane, “Dividivi me iyayapan wakukampe kukaeba apewa uwatan aivi. Megara apan me me gumbe mu wakukampe kukaeba apewa me di kukaine. 2 Bira da ape ud kusi mame desirom da kukaeba apewa, an kokawa me parawa waremewa me meyave tug poeman danave aorepe none nape, me me oya me bainda. 3 ✡ Mat 18:15Yembovit yaukape. Tatagwa go gwanegwa kukaeba ape ipewa, gae yaigipam diya anope sira nonemagawa biroriyape ipewa, kukaeba meuma oya anog yankweya. 4 Me kukaeba ge gungap kum desirom danave koni 7 ape ipewa, sira me koni 7 taig on ge gungap uwag, ‘Ne nonenmagawa biroriyana.’ meib wapewa, me anog yankweya.”
5 Aigowawa mu Ayapan gumbe waya, “Anotumat numa a koka ape!”
6 ✡ Mat 17:20; 21:21Me garawa wane, “Ye anotumat yeuma me gayum yawa kusi mame mina apewa, ye yoma iviwa maruberi mame gumbe waya, ‘Kuiyapam biyau poeman danave yaig wakeya.’ Sira me ye noiwa matai aupe.
7 Bira da daneyap nau abnawa da wakene me piyu siviwa go sip amaraivi. Wanan me nau apa taig ompewa, me nau meuma wariviwa gumbe wape, ‘Gare mame onaga, sira yanwakeg nakwai na,’ meib nau abnawa dipe go onan? 8 Me aib watanwa da onan, ‘Aram nakwaeba natanwa oya tamibarip a. Gembovit tamibarip ag nenan amara ne nakwai ge yoi naigimpna. Meve ge nakwai ge yoi na.’ 9 Me anin wanewa me anewa oya, me nau wariviwa abnawa gumbe gaun wape? 10 Meoya ye mina, ye dividivi ayawa ye diruiyawa gumbe ayana, ye aib watanwa, ‘Nu nau geuma waretewa nu oraimina onan. Nu nau numawa di atu.’ ”
Yuwat Warumamne Iviwa Reprosi Igiyawa 10 Inaimusia
11 Gare ebu taibe Jerusarem oya Iesu aivi, me Samaria ge Gariri yumateba apa a yoig guidne. 12 Me gwetoimu da danave uwanewa, yuwat warumamne iviwa reprosi igiyawa 10 me nuntosa munne. Mu kusi painau yokeya. 13 ✡ Rvt 13:45-46Sira mu kwat kokavit waya, “Iesu, Kokawa, ano nunigima!”
14 ✡ Rvt 14:2-3; Mat 8:3-4Me mu yawamnewa wane, “Aisiya, yembovit pirisi gumbe toyau waniya.” Mu amomewa, mu muinamne.
15 Desirom mu danowo me yaune me wait inainewa, me noiwa kokavit God gumbe waiya waiya wag sira taig onne. 16 Me membovit Iesu amave aigne, sira me gumbe gaun wane. Me Samaria apan.
17 Iesu singui wane, “Apan undag naninwanit den muinamna? Upeba 9 ampa wakeya? 18 God gumbe kaiwa kaiwa watan oya taig onnewa, apan noi ubewa, mame mekut? Da bira onan?” 19 Meve Iesu me gumbe wane, “Yoiya sira aga. Anotumat geuma gumbe ugwa oraimina ane.”
God Toimuwawa Oniviwa
20 Parisi igiyawa Iesu gumbe kum divi God toimuwawa uwapewa oya singui ayawa, me garawa wane, “God toimuwawa uwapewa matai oma den ane yauta. 21 Go iyayapan matai wape, ‘Mame me,’ go ‘Itame me,’ kuiyawa God toimuwawa me ye imui daneyap.”
22 Meve me aigowawa gumbo wane, “Ye imuyep kum da Apan Usiwa uwape yautanwa oya anoenewa, megara ye oma den ane yauya, me kumiwa matai onivi. 23 ✡ Mak 13:21; Ruk 21:8Iyayapan matai ye guniyap wape, ‘Itame me!’ go, ‘Mame me!’ Mu amowo den kintog gigimiya. 24 Kuiyawa Apan Usiwa kumiwa apa, me kapisi mina ape, me kwimin yunadnewa apa merampe esipe aipe kwimin gambenwa yunadnewa apa. 25 Megara me namu dividivi obiren gumbe danadawai di aukape, sira iyayapan kum garewa topayape.
26 Me gare di apan Noa kumiwa apa anewa mina. Sira Apan Usiwa kumiwa matai me mina di. 27 Iyayapan nakwai ge yoi neme, apan vesin avivi, vesin apan avivi, me mina mu memgebip eme, meve kum aune apan Noa wa koka danave unigne. Meve nin uwane, sira mu undag nin umamne.
28 ✡ Gen 18:20; 19:25Apan Rot kumiwa apa me mina meib. Iyayapan nakwai yoi neme, gwit garawareme, vereme sira gwe sieme. 29 Megara Rot me Sodom kweg ainewa kumiwa apa, iyam ge sarupa* Me gegura mina, sira gamat me yanepam. kwimin apa aigne, sira mu undag iyam meru igamne. 30 Apan Usiwa sira uwape kumiwa me meib di. 31 ✡ Mat 24:17-18Me kumive, da bira gweyawa gerave wakepewa, tawara meuma gwe danave wakepe ipewa, tamtan oya den anog aikpe. Mina meib, da bira nau danave wakepewa divi da oya den taig aipe. 32 ✡ Gen 19:17,26Apan Rotu biviwa imug anoya. 33 ✡ Ruk 9:24Da bira inaiinai meuma oya anopewa me matai waropiyape, sira da bira inaiinai meuma waropiyapewa me matai yumnatpe. 34 Ne ye diruitna, me arameba apa, apan duwam† Namu tenewa da waivi iyayapan duwam. deriyat desirom apa wakepe, dawa me matai aupe sira dawa me wakepe. 35 Vesin duwam matai parawa atapupu atan oya birori aigimpe, dawa me matai aupe sira dawa me wakepe.” 36 (-)‡ Namu tenewa dawa V36 apa maib waivi. Nau danave apan duwam wakepe ipewa, apan desirom wan aupe, da wakepe.
37 Mu singui aya, “Ayapan, ampa?” Me garawa wane, “Bo kwapiwa wakenewa apa, nenip boriruwayawa kwapuwa nemewa matai agoniyape.”

- Ruk
- ←
- 17
- →

✡17:3: Mat 18:15

✡17:6: Mat 17:20; 21:21

✡17:13: Rvt 13:45-46

✡17:14: Rvt 14:2-3; Mat 8:3-4

✡17:23: Mak 13:21; Ruk 21:8

✡17:28: Gen 18:20; 19:25

*17:29: Me gegura mina, sira gamat me yanepam.

✡17:31: Mat 24:17-18

✡17:32: Gen 19:17,26

✡17:33: Ruk 9:24

†17:34: Namu tenewa da waivi iyayapan duwam.

‡17:36: Namu tenewa dawa V36 apa maib waivi. Nau danave apan duwam wakepe ipewa, apan desirom wan aupe, da wakepe.

© 2011 WBT