- Matiu
- ←
- 26
- →

26
Iesu Totanwa Gaiyawa Guwave Veme
1 Iesu dividivi undag mame gae wane onananewa, me aigo meuma dirumwane, 2 ✡ Eks 12:1-27; Mat 20:18 Ye yaug anoyana, Uwag Gaveya Buyunaeba kum duwam wakene, Apan Usiwa matai mut igiyawa nanuwo baraupe korosi gumbe tope.
3 Me kumiwa apa, pirisi koukawa ge namu yoiyoi igiyawa mu pirisi painauvitwa iviwa Kayapas gweyawa imat namiwa apa agoniyaya. 4 Sira aninin ake Iesu aug totanwa oya gaiyawa dima yuya. 5 Mu waya, Megara buyunai kumiwa apa onan. Kuiyawa iyayapan danowo mut yoipetan.
Vesin Da Iesu Kuiyave Oira Egamne
6 Iesu me at Betani apa apan Saimon gweyave wakene. Me yuwat warumne iviwa reprosi aunewa. 7 ✡ Ruk 7:37-38 Vesin da oira tayapama garawa kokavitwa me an kuningi iviwa Arabasta danave aug Iesu gumbe uwane. Iesu teboro gumbe intut wakenewa vesin me oira kuiyave egamne.
8 Aigowawa mame yauyawa, danopiriwane. Mu singui aya, Mame dimbae oya beregam aivi? 9 Oira tayapama mame garawa kokawa gumbe gwiruwatpono, meve anmaga gwandokuwaeba igiyawa mumpono.
10 Iesu mame yaug anonewa, me dirumne, Divi oya ye vesin mame pui yuene? Vesin me ne gunap oraimina di ane. 11 ✡ Deu 15:11 Gwandokuwaeba igiyawa mu kum evedni ye gaibu wakeya, megara ne guniyap evedni den wakeeni. 12 Vesin me kwapunap oira tayapam me egamnewa, me iragi neuma barautan oya tamibarip ane. 13 Ne natawa diruieni. Piyu mame danave at ampa ampa undag gae oraiwa mame opata wapewa, vesin mame anewa gaibu dirumpe me imug anope.
Judas Me Iesu Gumbe Omin Barautanwa Oya Un Wane
14 Meve aigowawa 12 danave desirom me Isukariot Judas me pirisi koukawa gumbo aine, 15 ✡ Jak 11:12; Jon 11:57 sira wane, Ne me ge nanigap barautnawa ge anmaga anintom negmon? Meoya mu anmaga siruva 30 waniya. 16 Meve Judas me Iesu nanuwo barautan oya ebu da oraiwa diune.
Ayapan Augoi Nakwaeba Oieba
17 ✡ Eks 12:14-20 Onanwa Bredi Buyunaeba kumiwa me kum namuiren danave aigowawa Iesu gumbe uwag singui aya, Uwag Gaveya Buyunaeba oya ge anoege nu ambuwa apa tamibarip ata?
18 Iesu garawa wane, Gwetoimu koka aisiya, apan da wakene sira me diya, Toyautoyau abnawa wane, Kum neumawa me koni aivi. Ne gwe geuma apa aigo neuma gaibu Uwag Gaveya Buyunaeba oketna. 19 Meoya aigowawa mu Iesu dirumwanewa aya sira Uwag Gaveya Buyunaeba oya tamibarip aya.
20 Augoi uwag onnewa, Iesu me aigowawa 12 gaibu teboro apa intu uteg wakeya. 21 Sira mu nakwai nemewa, me wane, Ne natawa diruitna. Ye da ne omin neuma barautan aivi.
22 Mu undag danadawai kokavit auya sira amatog desirom desirom me gumbe waya, Ayapan, natawa di me ne onan?
23 ✡ Sam 41:9 Iesu garawa wane, Naniwa ne gaibu kabum danave puwamnewa me matai ne anavi nekpe. 24 Baiboru gumbe nenan tenewa mina Apan Usiwa me matai kweg aipe. Apan Usiwa gumbe omin meuma tepewa me gumbe ano kukaeba wakeigimpe! Me den yaipawa me menan oya oraimina.
25 Meve Judas me menan anavi apewa wane, Rabai* Me toyautoyau abnawa. natawa di me ne onan? Iesu gara wane, Onan, me ge di.
26 Mu nakwai nemeve, Iesu bredi aug gaun wag warensine. Aug naya, mame ne kwapunwa, me meib wane, aigowawa munne.
27 Sira me ap aug gaun wag me mun wane, Ye undag me gumbe naya. 28 ✡ Eks 24:8; Jer 31:31-34; Jak 9:11; 1Ko 10:16 Mame ne diyanwa agiyawa. Iyayapan obiren ano kukaeba mumawa wad muitan oya aikpe. 29 Ne diruieni. Gare utan aipewa ne yoi me greip magawa gumbe wariyawa sira den natna, megara matai Maman God toimuwawa danave ne ye gaibu natna.
30 ✡ Ruk 22:39; Jon 18:1 Mu God bererinawa toya, meve mu dauwag tui Orivu dog amiya.
Iesu Yaug Anone Pita Uyai Watan Aivi
31 ✡ Jak 13:7; Jon 16:32 Meve Iesu me aigowawa dirumne, Aram gare mame ye nenan oya undag uyug aigiya. Kuiyawa me wait tenewa di: Ne matai sip amaraivi abnawa totna, sira sip agoniyag wakeyawa matai marewampe. 32 ✡ Mat 28:7,16 Megara ne sira wan yoitnawa, ivi ne matai namuiban at Gariri anekna. 33 Pita gara wane, Anten undag genanwa oya uyug aikpe go, megara ne onan di.
34 ✡ Mat 26:69-75 Iesu gara wane, Ne natawa diruitna. Aram gare mame koni duwamdesi ge wa, Ne den yaug anogemna, ivi kumkum wape.
35 Megara Pita gae yusipamit wane, Anten ne ge gaibu bo ata go, megara ne den di watna, Ne den yaug anogemna. Sira aigowawa upeba undag gae desiroma waya.
At Gessemani
36 Meve Iesu me aigowawa gaibu at iviwa Gessemani amiya, me dirumwane, Ye mapa wakeya, ne dauwag asime angeni nun watna. 37 Iesu me Pita ge Jebedi usitainawa duwam tam gaibu aine, sira me amatog anogugut ag danadawai aune. 38 ✡ Jon 12:27 Meve me dirumwane, Ne guwanwa bo gumbe anogugut aivi. Mapa wakeg ne gunap amaraigimiya.
39 Iesu koni pipi aine, piyu egave ginangaven aig nun wane, Maman, oma ape ipewa ap mame gunap atan auwa. Megara ne anoeniwa onan, ge anoegewa a.
40 Meve me sira taig onne aigowawa yawamne mu kubvineme. Me Pita dine, Ye kum koniwa desirom da ne gunap yangut den ene? 41 Yangewa mereruwape nun waigimiya, matai amaorot danave den aigiya. Kuiyawa guwawa me yusipam, megara kwapiwa yusi onan.
42 Iesu koni duwam atan aig nun wane, Maman, ne ap mame natanit di ipewa, ne natna, ge anoegewa a.
43 Iesu sira taig onnewa, me yawamne mu ande kubvineme, kuiyawa mu yangowa ibnawa ane. 44 Meoya me sira mu kwem aine nun koni duwamdesiyawa desiroma wane.
45 Meve me sira taig onne aigowawa dirumne, Ye kub ge nonewa ande emene? Yauya, kum koni manman ane. Apan Usiwa me kukaeba igiyawa nanuwo aitan aivi. 46 ✡ Jon 14:31 Wan yoiya, anta! Anavi nednewa mapa uwane!
Iesu Yumiya
47 Iesu ande gae waiviwa, 12 danave desirom, Judas, me uwane. Me gaibu iyayapan obiren mut ge seri tam onamiya. Mu pirisi koukawa igiyawa ge namu yoiyoi igiyawa teya onamiya. 48 Gare anavi abnawa mu gaibu gae wait yuya guwaguwawa aya, Apan me ne uwa totnawa me me, me yumiya. 49 Judas Iesu gumbe ob manivi wane, Kaiwa kaiwa, Rabai† Natawa me toewanewan.! sira me uwa tone.
50 Iesu garawa wane, Enda, ge divi oya onagana? Meve iyayapan menan uwag amog yumeg auya. 51 ✡ Jon 18:26 Iesu gaibu wakeyawa da desirom deba meuma arobne dauwane pirisi kokawa nauwawa aiviwa da viyag naunawa togomiyane.
52 ✡ Gen 9:6; Rev 13:10 Iesu me dig wane, Benesi geuma sira arave barauwa. Bira da deba arotpewa me matai deba gumbe boape. 53 Ne Maman oya auwatnawa, me tatevit aneya mut igiyawa riijon‡ Riijon desirom me mut igiyawa 6,000 mina gaibu. undag 12 egave ankwatanap tepe. Me ye den yaug anoyana? 54 Megara mame veniyanewa, aninin Baiboru gaiyawa natawa veniyape?
55 ✡ Ruk 19:47; 21:37 Me kumiwa apa Iesu iyayapan dirumne, Ne ub igiyawa tam namuyoiyoi eni go? Meoya ye deba ge seri gumbe ne yumnektan uwayana? Kum evedni ne temporu arawa danave wakeg toyau toyau eni, megara ye den ne yum negiyana. 56 Megara propeta gigirumawa natawa uwatan oya mame undag veniyape. Aigo meuma undag Iesu yankweg a amiya.
Daiboru Painauvitwa apa
57 Iyayapan mu Iesu auyawa me aug pirisi painauvitwa Kayapas amiya. Me apa, Gwangwan toewanewan igiyawa ge iyayapan namuyoiyoi igiyawa agoniyag wakeya. 58 Megara Pita me asinut kusi da Iesu amave aine, me pirisi painauvitwa at meuma apa dauwag aig unig nau eme igiyawa gaibu yan wakene aninin ape yawatan oya.
59 Pirisi koukawa ge Daiboru Painauvitwa igiyawa undag mu Iesu pui yug totan oya irayau ugauga muma tamtan anoeme. 60 Ugauga veme igiyawa obiren uwaya, megara mu divi da den yauya. Oieba duwam uwaya. 61 ✡ Jon 2:19-21 Taibe waya, Apan mame wane, Ne oma ane God temporuwawa toyayag kum duwamdesi danave sira sitna.
62 Meve pirisi painauvitwa owan yoig Iesu dig wane, Ge garawa da wa, go onan? Iyayapan mame ge pui aug onam yuwageme, ge dimbae anoege? 63 ✡ Ais 53:7; Mat 27:12 Megara Iesu me di iyagidne. Sira pirisi painauvitwa me dig wane, Ne ge dirugeni God wakeiviwa me yangave nu did nuna. Ge Keriso God Usiwa, go onan?
64 ✡ Sam 110:1; Dan 7:13; Mat 24:30 Iesu gara wane, E, ge vegewa me natawa. Ne ye diruitna, matai ye Apan Usiwa yauya. Nani yutanwa yusipama apa wakeg kwiminau irikup egave uwape.
65 ✡ Mat 9:3; Jon 10:33 Meve pirisi painauvitwa wape meuma waremig wane, Me God iviwa wakukamne. Dimbae oya nu yangunup upeba sira yauton, gare ye anoyana gae me God iviwa wakukamne. 66 ✡ Rvt 24:16; Jon 19:7 Ye anin anoenan? Mu garawa waya, Me di bo ape.
67 ✡ Ais 50:6; 53:5 Meve mu gwitup Iesu ginanamiwa emiya, mu nanuwa abum toya, sira iyayapan upeba mu Iesu nanuwa petawa gumbe toya. 68 Mu me gumbe waya, Keriso, did nuna. Bira ge togne?
Pita Iesu Gumbe Uyai Wane
69 Pita me gwe imat namive wakene, nau vesinawa me gumbe uwag wane, Ge mina gaibu Gariri apan Iesu gaibu wakeege.
70 Megara Pita iyayapan undag namuwo yan um wane, Ge anin vegewa den yaug anona.
71 Sira Pita ankwin noive dauwag aine, meve vesin otau da me yaug iyayapan asimeve wakeyawa dirumne, Apan mame me Nasaret apan Iesu gaibu wakenewa.
72 Pita sira yan umne, me God namive agi wane, Apan me ne den yaug anona.
73 Ivi kusi pungi wanewa, iyayapan asimeve yokeyawa mu amog Pita gumbe uwag waya, Natawa di, ge mu desiroma da. Gae vegewa noiwa toyau nunivi.
74 Meve me amatog aewag wane. Me gae natawa di mu gumbo wane, Apan asime ne den yaug anona. Me konive tatevit kumkum wane. 75 ✡ Mat 26:34 Meve Pita me watavit Iesu gae wanewa imug anone, Namu koni duwamdesi ge ne topai negawa, koni kumkum wape, sira me daieve dauwag aig it kokavit wane.

- Matiu
- ←
- 26
- →

✡26:2: Eks 12:1-27; Mat 20:18

✡26:7: Ruk 7:37-38

✡26:11: Deu 15:11

✡26:15: Jak 11:12; Jon 11:57

✡26:17: Eks 12:14-20

✡26:23: Sam 41:9

*26:25: Me toyautoyau abnawa.

✡26:28: Eks 24:8; Jer 31:31-34; Jak 9:11; 1Ko 10:16

✡26:30: Ruk 22:39; Jon 18:1

✡26:31: Jak 13:7; Jon 16:32

✡26:32: Mat 28:7,16

✡26:34: Mat 26:69-75

✡26:38: Jon 12:27

✡26:46: Jon 14:31

†26:49: Natawa me toewanewan.

✡26:51: Jon 18:26

✡26:52: Gen 9:6; Rev 13:10

‡26:53: Riijon desirom me mut igiyawa 6,000 mina gaibu.

✡26:55: Ruk 19:47; 21:37

✡26:61: Jon 2:19-21

✡26:63: Ais 53:7; Mat 27:12

✡26:64: Sam 110:1; Dan 7:13; Mat 24:30

✡26:65: Mat 9:3; Jon 10:33

✡26:66: Rvt 24:16; Jon 19:7

✡26:67: Ais 50:6; 53:5

✡26:75: Mat 26:34

© 2011 WBT